1. ปัจจัยความเสี่ยง

ถึงแม้ในปี 2549 บริษัทฯ จะเล็งเห็นโอกาสเติบโตในหลายๆ ด้าน
แต่ยังคงมีปัจจัยความเสี่ยงทั่วไปและปัจจัยความเสี่ยงเฉพาะบางประการ
ซึ่งอาจส่งผลกระทบต่อผลการดำเนินธุรกิจของบริษัทฯ และราคาหุ้นสามัญของบริษัทฯ
นอกจากนี้ปัจจัยความเสี่ยงที่ระบุไว้ในข้อนี้มิได้เป็นปัจจัยความเสี่ยงทั้งหมด หรือที่บริษัทฯ
มิได้รู้ในขณะนี้ หรือที่บริษัทฯ
เห็นว่าเป็นปัจจัยความเสี่ยงที่ไม่เป็นสาระสำคัญในปัจจุบันแต่อาจเป็นปัจจัยความเสี่ยงที่มีผลกระทบต่อการดำเนินการของบริษัทฯ
ในอนาคต ดังนั้นก่อนตัดสินใจลงทุนในหุ้นสามัญของบริษัทฯ
นักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยงที่ระบุไว้ในข้อนี้และความเสี่ยงอื่นๆ
ที่อาจเกิดขึ้นกับบริษัทฯ นอกเหนือจากปัจจัยความเสี่ยงที่ปรากฏในเอกสารฉบับนี้ด้วย
ซึ่งหากปัจจัยความเสี่ยงดังกล่าวเกิดขึ้นจริง ธุรกิจ สถานะทางการเงิน
และผลการดำเนินงานของบริษัทฯ อาจได้รับผลกระทบ และอาจส่งผลให้ราคาหุ้นสามัญของบริษัทฯ
ลดลง และนักลงทุนอาจขาดทุนจากการลงทุนได้

นอกจากนี้ บริษัทฯ
ยังมีปัจจัยความเสี่ยงในการประกอบธุรกิจอินเทอร์เน็ตที่นักลงทุนสามารถศึกษาได้จากแบบแสดงรายการข้อมูลประจำปีของบริษัท
ซีเอส ล็อกซอินโฟ จำกัด (มหาชน)

1.1 ความเสี่ยงในด้านเทคโนโลยีและการปฏิบัติงาน

1.1.1
ความเสี่ยงจากการที่ดาวเทียมอาจเกิดความเสียหายหรือเกิดความบกพร่องในขณะที่อยู่ในวงโคจร
(In-Orbit Failure)

ดาวเทียมเป็นงานสร้างทางวิศวกรรมขั้นสูงและเมื่อมีการส่งดาวเทียมเข้าสู่วงโคจรแล้วอาจได้รับความเสียหายจากการขัดข้องของระบบการทำงานของดาวเทียม
พายุสุริยะ หรือการชนกันระหว่างดาวเทียมกับวัตถุต่างๆ ในอวกาศ เป็นต้น
ซึ่งอาจส่งผลให้ดาวเทียมได้รับความเสียหาย
โดยความสามารถในการให้บริการถ่ายทอดสัญญาณลดลงชั่วคราวหรือถาวร
หรือเกิดความเสียหายทั้งหมด ซึ่งอาจก่อให้เกิดผลกระทบต่อการให้บริการ
และอาจทำให้สูญเสียลูกค้าที่มีอยู่ในปัจจุบัน และ/หรือ
สูญเสียโอกาสในการหาลูกค้าใหม่ในระหว่างการจัดหาดาวเทียมดวงใหม่มาให้บริการแทน
อย่างไรก็ดี
ผู้จัดสร้างดาวเทียมได้ออกแบบให้ดาวเทียมมีคุณลักษณะที่สามารถทนทานต่อผลของความเสียหายข้างต้นได้ในระดับหนึ่ง
ถึงแม้ว่าความเสียหายขั้นรุนแรงจนอาจทำให้ดาวเทียมหมดสภาพการใช้งานจะมีความเป็นไปได้น้อยมาก
แต่บริษัทฯ ก็ได้จัดเตรียมแผนการเพื่อรองรับผลเสียหายอันอาจจะเกิดขึ้นกับลูกค้า
หากเกิดความเสียหายขั้นรุนแรงขึ้นกับดาวเทียมดวงใดดวงหนึ่งจนหมดสภาพการใช้งาน
โดยสามารถดำเนินการให้ผู้ใช้บริการส่วนหนึ่งย้ายมาใช้ช่องสัญญาณที่ยังคงว่างอยู่ในดาวเทียมไทยคมที่เหลือ
นอกจากนี้ บริษัทฯ
ยังได้ทำสัญญาร่วมกับผู้ให้บริการรายอื่นในการเช่าช่องสัญญาณจากดาวเทียมอื่นชั่วคราว
เพื่อให้ผู้ใช้บริการสามารถโอนการใช้งานไปได้ในระหว่างที่บริษัทฯ
เร่งดำเนินการสร้างดาวเทียมขึ้นเพื่อทดแทน ซึ่งโดยทั่วไปจะใช้ระยะเวลาประมาณ 18 – 24
เดือน

บริษัทฯ ได้ตระหนักถึงความเสี่ยงที่อาจเกิดขึ้นกับดาวเทียมขณะที่อยู่ในวงโคจรค้างฟ้า
เพื่อป้องกันความเสี่ยงภัยดังกล่าวที่อาจเกิดขึ้น บริษัทฯ
จึงได้จัดทำประกันภัยดาวเทียมเพื่อคุ้มครองความเสี่ยงภัยทุกชนิด (All Risks)
โดยกระทรวงเทคโนโลยีสารสนเทศและการสื่อสาร และบริษัทฯ เป็นผู้รับผลประโยชน์ร่วมกัน
กรมธรรม์ประกันภัยที่จัดทำนั้นเป็นแบบ Full Coverage with Partial Loss กล่าวคือ บริษัทฯ
สามารถเรียกร้องค่าเสียหายในทันทีที่ดาวเทียมได้รับความเสียหายเพียงบางส่วน
มูลค่าประกันภัยดังกล่าวมีมูลค่าเท่ากับมูลค่าทางบัญชีของดาวเทียม ณ ระยะเวลาที่ทำประกันภัย
อย่างไรก็ตาม
มูลค่าประกันภัยดังกล่าวไม่ครอบคลุมผลเสียหายจากการสูญเสียรายได้อันสืบเนื่องมาจากการเสียหายของดาวเทียม
ซึ่งอาจส่งผลกระทบต่อผลประกอบการของบริษัทฯ

มูลค่าเอาประกันภัยมีรายละเอียดดังต่อไปนี้

  --------------------- ------------------------ ------------------------
  โครงการดาวเทียม        วงเงินประกัน               ระยะเวลา
                        (ล้านดอลลาร์สหรัฐฯ)         

  ไทยคม 1A              14.954                   มิถุนายน 2549 - มิถุนายน
                                                 2550

  ไทยคม 2               16.271                   มิถุนายน 2549 - มิถุนายน
                                                 2550

  ไทยคม 4 (ไอพีสตาร์)     300.00                   สิงหาคม 2549 – สิงหาคม
                                                 2550

  ไทยคม 5               101.10                   พฤษภาคม 2549 - พฤษภาคม
                                                 2550
  --------------------- ------------------------ ------------------------

  อนึ่ง กรมธรรม์ประกันภัยของกิจการดาวเทียม จะไม่ครอบคลุมเหตุการณ์ต่อไปนี้

1.  ภาวะสงคราม การคุกคาม หรือการป้องกัน หรือการกระทำอันนำไปสู่สงครามโดยรัฐบาล
    หรือการใช้กำลังทางทหาร

2.  อุปกรณ์ต่อต้านดาวเทียม หรืออุปกรณ์เกี่ยวข้องกับระเบิดปรมาณูหรือนิวเคลียร์

3.  การก่อกบฏ การก่อความไม่สงบ การจลาจล การนัดหยุดงาน การปฏิวัติ สงครามกลางเมือง

4.  การยึดทรัพย์โดยหน่วยงานรัฐบาล

5.  ปฏิกิริยาตอบสนองของนิวเคลียร์ กัมมันตภาพรังสีของนิวเคลียร์ที่ตกค้าง
    โดยทางตรงหรือทางอ้อม อันทำให้เกิดการสูญเสีย/เสียหายต่อดาวเทียม
    ยกเว้นกัมมันตภาพรังสีที่เกิดขึ้นเองตามธรรมชาติ

6.  คลื่นกระแสไฟฟ้า หรือคลื่นความถี่รบกวน
    ยกเว้นการสูญเสียหรือความเสียหายต่อดาวเทียมโดยตรงจากธรรมชาติ

7.  ความตั้งใจ หรือเจตนาในการกระทำของผู้ประกันหรือผู้มีอำนาจในการกระทำ
    อันก่อให้เกิดการสูญเสียหรือเสียหายของดาวเทียม ยกเว้นการกระทำโดยรู้เท่าไม่ถึงการณ์

1.1.2 ความเสี่ยงจากการเปลี่ยนแปลงทางเทคโนโลยี

เทคโนโลยีในด้านการส่งสัญญาณวิทยุ/โทรทัศน์และโทรคมนาคม (Broadcasting and
Telecommunications) มีการเปลี่ยนแปลงอย่างต่อเนื่องและรวดเร็ว
ประกอบกับมีการพัฒนาคิดค้นเทคโนโลยีใหม่ๆ เกิดขึ้นอย่างต่อเนื่อง อย่างไรก็ตาม
เทคโนโลยีของดาวเทียมที่มีการใช้งานในปัจจุบัน (Conventional Satellite)
ยังไม่มีการเปลี่ยนแปลงจากอดีตมากนัก ดังนั้น
ปัจจัยทางด้านการเปลี่ยนแปลงเทคโนโลยีสำหรับดาวเทียมประเภท Conventional Satellite
จึงยังคงส่งผลกระทบค่อนข้างน้อยต่อการตัดสินใจของลูกค้าในการเลือกใช้ดาวเทียมของบริษัทฯ
หรือดาวเทียมของคู่แข่งขัน
โดยปัจจัยด้านคุณภาพและมาตรฐานในการบริการตลอดจนนโยบายการให้บริการและศักยภาพของผู้ให้บริการเป็นปัจจัยที่สำคัญในการตัดสินใจของลูกค้า
สำหรับระบบดาวเทียมประเภท Conventional Satellite
ที่เหมาะกับการใช้งานทางด้านการส่งสัญญาณวิทยุ/โทรทัศน์ (Broadcasting) นั้น บริษัทฯ
ยังคงติดตามและศึกษาพัฒนาเทคโนโลยีในการให้บริการอย่างต่อเนื่อง
เพื่อเตรียมการสำหรับการจัดส่งดาวเทียมดวงใหม่ไปทดแทนดาวเทียมเก่าที่หมดอายุลง

นอกจากเทคโนโลยีของดาวเทียม Conventional satellite แล้ว บริษัทฯ
ยังได้ทำการวิจัยและพัฒนาเทคโนโลยีใหม่ ๆ ทางดาวเทียมสื่อสารอย่างต่อเนื่อง
ทั้งการพัฒนาอุปกรณ์ประจำสถานีภาคพื้นดินเพื่อให้สามารถปรับตัวได้ทันกับการพัฒนาด้านเทคโนโลยีที่เกี่ยวข้องกับดาวเทียม
และการพัฒนาเทคโนโลยีระบบไอพีสตาร์ในส่วนที่เกี่ยวข้องกับอุปกรณ์เชื่อมต่อสัญญาณอินเทอร์เน็ต
(User Terminal) ทางด้านผู้ใช้งาน
โดยเฉพาะสำหรับการใช้งานด้านอินเทอร์เน็ตในภูมิภาคเอเชีย-แปซิฟิก

1.1.3 ความเสี่ยงจากอายุการใช้งานของดาวเทียม

ดาวเทียมทุกดวงมีอายุการใช้งานจำกัด โดยเฉลี่ยประมาณ 12-16 ปี แต่ยังมีปัจจัยอื่นๆ
ที่มีผลให้ดาวเทียมมีอายุการใช้งานเฉลี่ยเพิ่มขึ้นหรือลดลง เช่น คุณภาพของโครงสร้าง
ความแข็งแกร่ง และความทนทานของอุปกรณ์ต่างๆ จรวดส่งดาวเทียมที่ใช้
คุณภาพในการจัดส่งดาวเทียมขึ้นสู่วงโคจร
ตลอดทั้งปริมาณการใช้เชื้อเพลิงของดาวเทียมและทักษะความสามารถในการควบคุมดาวเทียมในสภาวการณ์ต่างๆ
ดังนั้นบริษัทฯ อาจสูญเสียลูกค้าและรายได้ หากดาวเทียมของบริษัทฯ
มีอายุการใช้งานสั้นกว่าที่ได้คาดการณ์ไว้ และบริษัทฯ
ไม่สามารถจัดส่งดาวเทียมดวงใหม่แทนได้ทันเวลา

วิศวกรดาวเทียมของบริษัทฯ จะทำการประเมินอายุดาวเทียมที่เหลือเป็นประจำ
ซึ่งถ้าอายุดาวเทียมที่เหลืออยู่น้อยกว่า 5 ปี
ก็จะมีการแจ้งหน่วยงานที่เกี่ยวข้องเพื่อพิจารณาเรื่องงบประมาณและแหล่งเงินทุนในการจัดหาดาวเทียมมาทดแทนดาวเทียมที่กำลังจะหมดอายุลง

1.1.4 ความเสี่ยงจากการจองตำแหน่งวงโคจรดาวเทียมและการประสานงานความถี่

เมื่อบริษัทฯ มีแผนงานในการจัดส่งดาวเทียมขึ้นไปในตำแหน่งวงโคจรใหม่ที่บริษัทฯ
ยังไม่ได้รับสิทธิในการใช้ตำแหน่งวงโคจร บริษัทฯ
จะต้องยื่นขอจองตำแหน่งวงโคจรกับสหภาพโทรคมนาคมระหว่างประเทศ (International
Telecommunications Union หรือ “ITU”) ผ่านหน่วยงานของรัฐที่รับผิดชอบ
(Administration of Thailand) เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด
การจองตำแหน่งวงโคจร และการประสานงานความถี่จึงมีความสำคัญยิ่ง
องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ ITU
ซึ่งประเทศไทยเข้าร่วมเป็นสมาชิก โดยมีกระทรวงเทคโนโลยีสารสนเทศและการสื่อสาร
และสำนักงานคณะกรรมการกิจการโทรคมนาคมแห่งชาติ
เป็นผู้แทนประเทศในการเจรจาประสานงาน โดยผู้ยื่นขอจองตำแหน่งวงโคจรก่อน
จะได้รับการพิจารณาอนุญาตให้ได้รับสิทธิในการใช้ตำแหน่งดังกล่าวก่อน
และผู้ได้รับสิทธิจะต้องส่งดาวเทียมขึ้นสู่วงโคจรในตำแหน่งที่ได้สิทธิภายใน 7 ปี
จากการมีตำแหน่งวงโคจรที่จำกัดนี้
การประสานงานความถี่จะมีส่วนช่วยในการทำให้เกิดประสิทธิภาพในการใช้ตำแหน่งวงโคจรเพิ่มมากขึ้น
ซึ่งปัจจุบันกระบวนการในการประสานงานความถี่มีความยุ่งยากและใช้เวลานานมากขึ้นเนื่องจากมีความต้องการใช้ช่องสัญญาณดาวเทียมมากขึ้นทำให้ดาวเทียมในวงโคจรค้างฟ้ามีจำนวนมากขึ้นและใกล้กันมากขึ้น
ดังนั้น เพื่อกำจัดหรือทำให้เกิดสัญญาณรบกวนระหว่างกันน้อยที่สุด
อาจส่งผลกระทบทำให้ต้องมีการปรับเปลี่ยนการออกแบบดาวเทียม
การปรับเปลี่ยนพื้นที่ให้บริการหรือการปรับเปลี่ยนอุปกรณ์รับภาคพื้นดินให้เหมาะสมกับการใช้งานความถี่
และวงโคจรร่วมกันของดาวเทียมต่างๆ ซึ่งการดำเนินการดังกล่าว
อาจก่อให้เกิดข้อจำกัดทางเทคนิคในการให้บริการในบางพื้นที่ หรือในบางช่วงความถี่
ตามผลการประสานงานความถี่ที่ตกลงกันไว้

1.1.5 ความเสี่ยงด้านการปฏิบัติงาน

การปฏิบัติงานควบคุมดาวเทียม ต้องอาศัยบุคลากรที่มีความรู้ ความสามารถ ในด้านนี้เป็นอย่างดี
ดังนั้นบริษัทฯ จะมีขั้นตอนในการฝึกอบรมพนักงาน เพื่อให้มั่นใจว่า
พนักงานมีความรู้และทักษะในการปฏิบัติงานได้เป็นอย่างดี
เพื่อหลีกเลี่ยงความผิดพลาดในการปฏิบัติงาน
โดยเฉพาะการส่งสัญญาณติดต่อขึ้นไปบนดาวเทียมเพื่อควบคุมการทำงาน
ต้องมีการตรวจสอบความถูกต้องของสัญญาณก่อนที่จะมีการส่งคำสั่งทุกครั้ง ทั้งนี้
ในกรณีที่เกิดความผิดพลาดในการส่งคำสั่งเพื่อควบคุมดาวเทียม
ก็จะมีขั้นตอนที่เตรียมไว้ล่วงหน้าสำหรับการแก้ไขปัญหาที่เกิดขึ้น
ถึงแม้ว่าโอกาสที่จะเกิดความผิดพลาดในการปฏิบัติงานจะมีต่ำมาก ก็ต้องยอมรับว่า
เนื่องจากพนักงานเป็นผู้ปฏิบัติงาน จึงมีความเสี่ยงที่อาจจะมีความผิดพลาดเกิดขึ้นได้

1.2 ความเสี่ยงในการประกอบธุรกิจ

1.2.1 ความเสี่ยงจากการเปลี่ยนแปลงในกฎหมาย ระเบียบ ข้อบังคับ และนโยบายของรัฐบาล

บริษัทฯ
ก่อตั้งและจดทะเบียนในประเทศไทยและดำเนินการให้บริการด้านโทรคมนาคมผ่านดาวเทียมภายใต้สัญญาดำเนินกิจการดาวเทียมสื่อสารภายในประเทศ
ซึ่งบริษัทฯ
อาจจะมีความเสี่ยงในการดำเนินธุรกิจจากการแข่งขันที่สูงขึ้นอันเกิดจากการเปลี่ยนแปลงกฎระเบียบและหลักเกณฑ์ในการประกอบกิจการโทรคมนาคมผ่านดาวเทียมสื่อสาร
และนโยบายของรัฐบาลในด้านการเปิดเสรีภาคอุตสาหกรรมโทรคมนาคม นอกจากนี้
การเปลี่ยนแปลงในกฎหมาย ระเบียบ ข้อบังคับ และนโยบายของรัฐบาลในเรื่องอื่นๆ
นั้นอาจจะส่งผลกระทบอย่างมีนัยสำคัญโดยตรงต่อการดำเนินงานของบริษัทฯ ทั้งทางตรงและทางอ้อม

1.2.2 ความเสี่ยงด้านกฎหมายและข้อกำหนดในแต่ละประเทศที่บริษัทฯ เข้าไปประกอบธุรกิจ

ในปัจจุบัน กระแสโลกาภิวัฒน์ซึ่งสนับสนุนให้มีการเปิดเสรีทางเศรษฐกิจและการค้า ได้ช่วยให้บริษัทฯ
สามารถเข้าไปประกอบธุรกิจให้บริการโทรคมนาคมผ่านดาวเทียมในประเทศต่างๆ
ได้กว้างขวางยิ่งขึ้น อย่างไรก็ตาม การเข้าไปประกอบธุรกิจในแต่ละประเทศนั้น บริษัทฯ
จะต้องปฏิบัติให้สอดคล้องกับกฎระเบียบ กฎเกณฑ์ นโยบายหรือข้อตกลงระหว่างประเทศ
รวมทั้งกฎหมายที่เกี่ยวข้องกับการประกอบธุรกิจโทรคมนาคมผ่านดาวเทียมของประเทศนั้นๆ ด้วย
เนื่องจากอุตสาหกรรมสื่อสารโทรคมนาคมผ่านดาวเทียมอยู่ภายใต้การควบคุมที่เข้มงวด
การแก้ไขกฎหมายต่างๆ ที่เกี่ยวข้องกับการประกอบธุรกิจโทรคมนาคมในแต่ละประเทศ
อาจส่งผลให้บริษัทฯ
ไม่สามารถได้รับหรือดำรงไว้ซึ่งการอนุญาตในการประกอบธุรกิจหรือการดำเนินการให้เป็นไปตามกลยุทธ์ทางธุรกิจของบริษัทฯ
นอกจากนี้ การแก้ไขเปลี่ยนแปลงนโยบายหรือกฎเกณฑ์ในข้อตกลงระหว่างประเทศของ ITU
ข้อตกลงในภูมิภาคเอเชีย-แปซิฟิก และประเทศอื่นที่บริษัทฯ
ให้บริการอาจก่อให้เกิดผลกระทบอย่างมีนัยสำคัญต่อธุรกิจ ฐานะทางการเงิน ผลการดำเนินงาน
และโอกาสทางธุรกิจของบริษัทฯ
โดยเฉพาะอย่างยิ่งหากการแก้ไขเปลี่ยนแปลงดังกล่าวส่งผลให้ต้นทุนในการดำเนินงานเพิ่มสูงขึ้นหรือเพิ่มข้อจำกัดในการประกอบธุรกิจของบริษัทฯ
ทั้งนี้ ในการประกอบธุรกิจในต่างประเทศ บริษัทฯ
ใช้ความระมัดระวังอย่างมากในอันที่จะปฏิบัติตามกฎหมายของแต่ละประเทศที่ บริษัทฯ
เข้าไปประกอบธุรกิจให้บริการอยู่
รวมถึงนโยบายหรือกฎเกณฑ์ในข้อตกลงระหว่างประเทศและของประเทศอื่นที่บริษัทฯ ให้บริการ
และในกรณีที่จำเป็น บริษัทฯ ก็จะขอคำปรึกษาจากสำนักงานกฎหมายในประเทศต่างๆ เหล่านั้น
ซึ่งมีความเชี่ยวชาญเฉพาะด้านในเรื่องดังกล่าว
เพื่อให้คำแนะนำและ/หรือเพื่อช่วยดำเนินการให้บริษัทฯ
สามารถดำเนินการและปฏิบัติตามข้อบังคับต่างๆ ได้อย่างถูกต้องครบถ้วน

1.2.3 ความเสี่ยงจากการที่รายได้หลักของบริษัทฯ
ขึ้นอยู่กับการให้บริการแก่ลูกค้าหลักเพียงน้อยราย

รายได้หลักของบริษัทฯ
ขึ้นอยู่กับการให้บริการแก่ลูกค้าหลักเพียงน้อยรายซึ่งส่วนใหญ่เป็นผู้ประกอบธุรกิจการสื่อสารโทรคมนาคม
ในปี 2549 บริษัทฯ มีรายได้จากการให้บริการแก่ลูกค้ารายใหญ่สุดสามรายแรกคิดเป็นร้อยละ 29.0
ของรายได้จากการขายและบริการ ตามงบการเงินรวมของบริษัทฯ

หากลูกค้าหลักรายใดรายหนึ่งยกเลิกสัญญา ไม่ต่อสัญญา
หรือต่อสัญญาโดยกำหนดเงื่อนไขที่เป็นภาระต่อบริษัทฯ เพิ่มขึ้น อาทิ การกำหนดค่าบริการที่ลดลง
หรือลูกค้าหลักอาจประสบปัญหาด้านการเงิน และชำระเงินให้แก่บริษัทฯ ล่าช้า
อาจก่อให้เกิดผลกระทบในทางลบต่อธุรกิจของบริษัทฯ อย่างไรก็ตาม
ลูกค้ารายดังกล่าวได้ชำระค่าบริการอย่างสม่ำเสมอ
เนื่องมาจากลูกค้ามีความจำเป็นต้องใช้บริการช่องสัญญาณดาวเทียมเพื่อออกอากาศรายการโทรทัศน์และเพื่อให้บริการสื่อสารโทรคมนาคมซึ่งการเปลี่ยนไปใช้ดาวเทียมดวงอื่นจะทำให้มีต้นทุนและความยุ่งยากในการปรับเปลี่ยนแนวรับของจานดาวเทียม
ซึ่งเป็นข้อจำกัดประการสำคัญที่ลูกค้าจะหยุดการใช้บริการดาวเทียมของบริษัทฯ

1.2.4 ความเสี่ยงจากการเติบโตของความต้องการด้านการบริการดาวเทียม

การเติบโตในธุรกิจ Conventional Satellite
ขึ้นอยู่กับความต้องการบริการและการพัฒนาการทางด้าน Television Broadcasting
ซึ่งความต้องการดังกล่าวอาจไม่เพิ่มมากขึ้นอย่างมีนัยสำคัญ อย่างไรก็ตาม
การพัฒนาเทคโนโลยีด้านการสื่อสารโทรทัศน์และการให้บริการโทรทัศน์แบบความละเอียดสูงจะทำให้ความต้องการบริการดาวเทียมเพิ่มมากขึ้น
นอกจากนี้ กลยุทธ์ทางธุรกิจประการหนึ่งของบริษัทฯ ในการขยายธุรกิจของดาวเทียมไทยคม 4
(ไอพีสตาร์) ได้แก่ การพัฒนาด้านการบริการด้านการสื่อสารด้วย IP
ซึ่งรวมถึงบริการข้อมูลและมัลติมิเดีย ทั้งนี้
การพัฒนาดังกล่าวส่วนหนึ่งย่อมขึ้นอยู่กับการเติบโตของความต้องการสำหรับการสื่อสารด้วย IP
และการสื่อสารด้วยอินเทอร์เน็ตความเร็วสูง
ซึ่งอาจยังไม่สามารถยืนยันหรือคาดการณ์เกี่ยวกับแนวโน้มความต้องการดังกล่าวได้ อย่างไรก็ตาม
แม้ว่าความต้องการจะเพิ่มสูงขึ้น แต่บริษัทฯ
อาจพบกับการแข่งขันจากการให้บริการการสื่อสารด้วยเทคโนโลยีภาคพื้นดินอื่น

1.2.5 ความเสี่ยงจากการแข่งขันที่สำคัญจากผู้ประกอบการธุรกิจดาวเทียมรายอื่น
ผู้ประกอบธุรกิจด้านโครงข่ายภาคพื้นดิน และผู้ให้บริการด้านอินเทอร์เน็ต

บริษัทฯ เป็นผู้ประกอบธุรกิจดาวเทียมเพียงแห่งเดียวในประเทศ อย่างไรก็ดี
อาจจะมีการให้ใบอนุญาตในการประกอบกิจการนี้แก่ผู้อื่นในอนาคต ส่วนในระดับระหว่างประเทศ
มีการแข่งขันอยู่ในคาบสมุทรอินโดจีน โดยคู่แข่งรายใหญ่ของบริษัทฯ ได้แก่ AsiaSat Intelsat
Palapa Apstar และ Measat
ซึ่งผู้ประกอบการดังกล่าวบางรายมีความสามารถในการให้บริการในพื้นที่ในการให้บริการกว้างกว่าและแหล่งเงินทุนมากกว่าบริษัทฯ
โดยที่ผู้ประกอบธุรกิจดังกล่าวบางรายอาจมีข้อได้เปรียบจากการที่เป็นผู้ให้บริการในประเทศนั้นๆ
นอกจากนี้ การควบรวมกิจการของผู้ประกอบการอาจส่งผลให้มีผู้ประกอบการรายที่ใหญ่ขึ้น
มีการประหยัดต่อขนาดเพิ่มมากขึ้นและจะทำให้การแข่งขันในการประกอบธุรกิจเข้มข้นขึ้นซึ่งอาจก่อให้เกิดข้อจำกัดในการกำหนดราคาค่าบริการ
และอาจก่อให้เกิดผลกระทบต่อธุรกิจของบริษัทฯ

อนึ่ง บริษัทฯ ยังแข่งขันกับผู้ดำเนินการธุรกิจเครือข่ายภาคพื้นดิน เช่น เคเบิ้ล ใยแก้วนำแสง DSL
การแพร่ภาพสัญญาณโดยใช้คลื่นไมโครเวฟ และการกระจายคลื่น VHF/UHF
ระบบดิจิตอลในส่วนต่างๆ สำหรับบริการด้านการส่งข้อมูลจำนวนมาก และบริการเสริมต่างๆ
โดยเฉพาะอย่างยิ่ง การให้บริการ IP Broadband และอื่นๆ
ซึ่งการให้บริการโดยใช้เครือข่ายภาคพื้นดินมีค่าบริการที่ต่ำกว่าการให้บริการสื่อสารผ่านดาวเทียม
การแข่งขันทางธุรกิจที่เพิ่มขึ้นระหว่างผู้ให้บริการสื่อสารผ่านดาวเทียมและผู้ให้บริการโดยใช้เครือข่ายภาคพื้นดินอาจก่อให้เกิดข้อจำกัดในการกำหนดราคาค่าบริการ
หรืออาจจะส่งผลให้ลูกค้าผู้รับบริการของบริษัทฯ เปลี่ยนไปใช้บริการของผู้ประกอบการดังกล่าว
และอาจทำให้บริษัทฯ ประสบปัญหาในการรักษาหรือหาลูกค้าเพิ่มเติม
ซึ่งการแข่งขันที่เพิ่มขึ้นดังกล่าวอาจก่อให้เกิดผลกระทบในทางลบต่อธุรกิจของบริษัทฯ อย่างไรก็ตาม
สำหรับการให้บริการแก่ลูกค้าที่อยู่ห่างไกลและอยู่กระจายกันเป็นบริเวณกว้างบริการสื่อสารผ่านดาวเทียมจะมีค่าบริการที่ต่ำกว่าและเข้าถึงได้รวดเร็วกว่า
นอกจากนั้น
บริการสื่อสารผ่านดาวเทียมยังช่วยเสริมการขยายเครือข่ายภาคพื้นดินในการเชื่อมต่อเครือข่ายภาคพื้นดินในแต่ละภูมิภาครวมถึงการเป็นระบบสำรอง

1.2.6 ความเสี่ยงจากการที่ถูกกล่าวหาว่าปฏิบัติผิดสัญญาสัมปทานดาวเทียม

ตามที่บริษัทฯ ดำเนินธุรกิจดาวเทียมภายใต้สัญญาสัมปทานฯ บริษัทฯ อาจถูกยกเลิกสัญญาได้
หากมีการปฏิบัติผิดข้อสัญญาข้อใดข้อหนึ่งซึ่งอาจส่งผลกระทบในทางลบอย่างมีนัยสำคัญต่อธุรกิจ
ฐานะทางการเงิน ผลการดำเนินงาน และโอกาสทางธุรกิจ ปัจจุบันดังที่ปรากฎในข่าว บริษัทฯ
ถูกกล่าวหาว่าปฏิบัติผิดข้อสัญญาดังต่อไปนี้

ข้อกำหนดที่เกี่ยวข้องกับดาวเทียมสำรอง ภายใต้สัญญาสัมปทานฯ บริษัทฯ
มีหน้าที่จัดส่งดาวเทียมสำรองขึ้นสู่วงโคจรสำหรับดาวเทียมหลักทุกดวงที่บริษัทฯ
ได้จัดส่งขึ้นสู่วงโคจรแล้ว
มีข้อสงสัยในประเด็นว่าดาวเทียมไอพีสตาร์สามารถเป็นดาวเทียมสำรองของดาวเทียมไทยคม 3
และ/หรือ ดาวเทียมไทยคม 5 ได้หรือไม่ เนื่องจากดาวเทียมไอพีสตาร์
เป็นดาวเทียมที่มีเทคโนโลยีแตกต่างจากดาวเทียมไทยคม 3 และ/หรือ ดาวเทียมไทยคม 5

ข้อกำหนดที่เกี่ยวข้องกับสัดส่วนการถือหุ้น สืบเนื่องจากความจำเป็นที่บริษัทฯ
ต้องทำการเพิ่มทุนเพื่อจำหน่ายแก่บุคคลทั่วไป ได้มีการแก้ไขสัญญาสัมปทานฯ ในปี 2547
เพื่อกำหนดข้อบังคับเกี่ยวกับการถือหุ้นของ บมจ.ชิน คอร์ปอเรชั่น ในบริษัทฯ จากเดิมร้อยละ 51
เหลือเพียงร้อยละ 40 อย่างไรก็ตาม หากมีการพิจารณาและตีความภายใต้
พระราชบัญญัติการให้เอกชนเข้าร่วมงานในกิจการของรัฐให้การแก้ไขสัญญาฯ
ดังกล่าวต้องได้รับความเห็นชอบจากคณะรัฐมนตรี สัญญาสัมปทานฯ ในข้อที่มีการแก้ไขอาจเป็นโมฆะ
และบริษัทฯ อาจปฏิบัติผิดข้อสัญญาเดิมก่อนที่จะมีการแก้ไข เนื่องจาก ณ วันที่ 31 ธันวาคม 2549
บมจ.ชิน คอร์ปอเรชั่น ถือหุ้นใน บริษัทฯ คิดเป็นร้อยละ 41.32
ของหุ้นที่จำหน่ายได้แล้วทั้งหมดของบริษัทฯ

ข้อกำหนดเกี่ยวกับการประกันภัย จากการที่ดาวเทียมไทยคม 3 ได้รับความเสียหายนั้น บริษัทฯ
ได้รับค่าสินไหมทดแทนประมาณ 33.0 ล้านดอลลาร์สหรัฐ ซึ่งบริษัทฯ
ได้นำฝากเงินจำนวนดังกล่าวไว้ในบัญชีรักษาทรัพย์สิน (Escrow Account) ซึ่งอยู่นอกประเทศไทย
และบริษัทฯ
ได้ใช้เงินค่าสินไหมทดแทนทั้งจำนวนเพื่อเป็นค่าใช้จ่ายบางส่วนสำหรับการก่อสร้างและการจัดส่งดาวเทียมไทยคม
5 และสำหรับการเช่าช่องสัญญาณจากดาวเทียมอื่นเป็นการชั่วคราว อย่างไรก็ตาม
หากมีการตีความจาก พระราชบัญญัติวิธีการงบประมาณ พ.ศ. 2502
ซึ่งมีข้อกำหนดว่าบรรดาเงินที่หน่วยงานราชการได้รับจะต้องนำส่งไปให้แก่กระทรวงการคลัง
เนื่องจากกระทรวงเทคโนโลยีฯ เป็นผู้รับผลประโยชน์ร่วมของเงินค่าสินไหมทดแทน บริษัทฯ
อาจถูกตีความว่าการนำฝากเงินค่าสินไหมทดแทนไว้ในบัญชีรักษาทรัพย์สิน (Escrow Account)
ซึ่งอยู่นอกประเทศไทยนั้นไม่เป็นไปตามบทบัญญัติของ พระราชบัญญัติวิธีการงบประมาณ พ.ศ. 2502

บริษัทฯ ไม่สามารถคาดการณ์ผลของการตีความจากหน่วยงานที่เกี่ยวข้อง
หรือผลกระทบที่อาจเกิดขึ้นจากข่าวดังกล่าว

1.2.7
ความเสี่ยงด้านเบี้ยประกันภัยสำหรับการประกันภัยของดาวเทียมที่อยู่ในวงโคจรและการจัดส่งดาวเทียมอาจเพิ่มขึ้นอีกในอนาคต

กรมธรรม์ประกันภัยหลักของบริษัทฯ ได้แก่
กรมธรรม์ประกันภัยสำหรับดาวเทียมที่อยู่ในวงโคจรและในส่วนของดาวเทียมไทยคม 5 ได้แก่
กรมธรรม์ประกันภัยสำหรับการปล่อยดาวเทียม (Launch Insurance Policy)
(ซึ่งครอบคลุมความเสียหายที่เกิดขึ้นจนถึงระยะเวลาหนึ่งปีหลังจากการจัดส่งดาวเทียม)
ซึ่งจะหมดอายุในเดือนพฤษภาคม 2550 โดยบริษัทฯ
อาจไม่สามารถต่ออายุกรมธรรม์ประกันภัยดังกล่าวในเงื่อนไขเดิมได้ในอนาคต

เนื่องจากมีเหตุความเสียหายของดาวเทียมในลักษณะทั้งหมดและบางส่วน
รวมถึงความเสียหายที่เกิดขึ้นระหว่างการจัดส่งดาวเทียมขึ้นสู่วงโคจร
ประกอบกับสภาพทั่วไปของอุตสาหกรรมการประกันภัยในอวกาศ
ทำให้กรมธรรม์ประกันภัยสำหรับอุตสาหกรรมดาวเทียมมีจำนวนและรูปแบบที่จำกัด
และส่งผลให้มีอัตราเบี้ยประกันสูงขึ้น ดังนั้น
ต้นทุนในการเอาประกันของผู้ประกอบการดาวเทียมจึงสูงขึ้นอย่างมีนัยสำคัญ นอกจากนี้
บริษัทผู้รับประกันได้ยกเลิกการเอาประกันในความเสียหายที่อาจเกิดขึ้นจากการปล่อยดาวเทียม
และความเสียหายที่เกิดขึ้นต่อดาวเทียมที่อยู่ในวงโคจรภายในระยะเวลามากกว่าหนึ่งปี
และตลาดของการทำประกันภัยในอวกาศสำหรับการประกันภัยทั้งในช่วงการปล่อยดาวเทียม
และช่วงที่ดาวเทียมอยู่ในวงโคจรอาจแย่ลง
และส่งผลให้เบี้ยประกันเพิ่มสูงขึ้นและมีการยกเลิกเงื่อนไขความคุ้มครองต่างๆ
ที่เป็นประโยชน์ทางการเงินแก่บริษัทฯ

ยังคงมีอีกหลายปัจจัย ที่อาจจะส่งผลทำให้ต้นทุนในการเอาประกันภัยสูงขึ้น
ซึ่งบางส่วนอาจเป็นปัจจัยที่อยู่นอกเหนือความควบคุมของบริษัทฯ
ปัจจัยดังกล่าวรวมถึงสถานการณ์โดยรวมในอุตสาหกรรมที่อาจเกิดเหตุดาวเทียมเสียหาย
และเกิดความล้มเหลวของการจัดส่งดาวเทียมขึ้นสู่วงโคจรบ่อยครั้งขึ้น นอกจากนี้
กรมธรรม์ประกันภัยในอนาคตอาจมีการกำหนดจำนวนทรานสพอนเดอร์ (Transponder)
ที่จะต้องเสียหายก่อนที่จะสามารถเรียกร้องค่าสินไหมทดแทนจากความเสียหายไม่ว่าทั้งหมดหรือบางส่วนในระดับที่เพิ่มสูงขึ้น
หรือกำหนดข้อยกเว้น กรณีที่ไม่อยู่ภายใต้ความคุ้มครองเพิ่มขึ้นตามสภาพของดาวเทียม
เหตุการณ์ดังกล่าวอาจก่อให้เกิดผลกระทบในทางลบอย่างมีนัยสำคัญต่อธุรกิจ ฐานะทางการเงิน
ผลการดำเนินงาน และโอกาสทางธุรกิจของบริษัทฯ

การที่ตลาดประกันภัยสำหรับดาวเทียมที่อยู่ในวงโคจรมีภาวการณ์แย่ลง
และการที่เบี้ยประกันภัยมีแนวโน้มเพิ่มสูงขึ้น อาจส่งผลให้บริษัทฯ
ต้องปรับลดความคุ้มครองภายใต้กรมธรรม์ซึ่งย่อมส่งผลให้บริษัทฯ
มีความเสี่ยงในความเสียหายที่เกิดจากการทำงานบกพร่องของดาวเทียมที่อยู่ในวงโคจร
การที่ต้นทุนในการจัดให้มีการประกันภัยเพิ่มสูงขึ้นอาจก่อให้เกิดผลกระทบในทางลบอย่างมีนัยสำคัญต่อธุรกิจ
ฐานะทางการเงิน ผลการดำเนินงาน และโอกาสทางธุรกิจของบริษัทฯ

1.3 ความเสี่ยงอันเกี่ยวข้องกับการเงิน

1.3.1 ความเสี่ยงจากความผันผวนของอัตราแลกเปลี่ยนเงินตราต่างประเทศ

เนื่องจากลักษณะธุรกิจสื่อสารผ่านดาวเทียมเกี่ยวข้องโดยตรงกับเทคโนโลยีจากต่างประเทศทำให้ไม่สามารถหลีกเลี่ยงภาระค่าใช้จ่ายสำหรับการลงทุนในสกุลเงินตราต่างประเทศได้
และในปี 2549 บริษัทฯ มีสัดส่วนรายได้ที่อิงกับเงินดอลลาร์สหรัฐฯ อยู่ในอัตราประมาณร้อยละ 68
ของรายได้จากการขายและบริการ
และมีการบริหารความเสี่ยงจากการเปลี่ยนแปลงของอัตราแลกเปลี่ยน
โดยคำนึงสัดส่วนของเงินกู้ยืมต่อรายได้ในสกุลเงินสหรัฐฯ และสกุลเงินบาทให้มีความสอดคล้องกัน
(natural hedge)
และมีการใช้ตราสารอนุพันธ์ทางการเงินซึ่งเป็นที่ยอมรับทั่วไปในตลาดเงินและเห็นว่ามีความเหมาะสมสำหรับการป้องกันความเสี่ยงที่อาจเกิดขึ้น
ได้แก่ สัญญาซื้อขายเงินตราต่างประเทศล่วงหน้า สัญญาสิทธิเลือกซื้อขายเงินตราต่างประเทศ

บริษัทฯ มีนโยบายในการป้องกันความเสี่ยง
โดยจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
รวมทั้งกระแสเงินสดของแต่ละบริษัท โดยบริษัทฯ ได้ใช้เครื่องมือทางการเงินต่างๆ
ที่เห็นว่าเหมาะสม
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศและอัตราดอกเบี้ยที่อาจมีขึ้น

ณ วันที่ 31 ธันวาคม 2549 กลุ่มบริษัทฯ
มีสินทรัพย์และหนี้สินที่เป็นเงินตราต่างประเทศที่สำคัญภายหลังจากการป้องกันความเสี่ยง จำนวน
1,582 และ 18,601 ล้านบาท ตามลำดับ

1.3.2 ความเสี่ยงจากการที่บริษัทฯ
อาจไม่ประสบความสำเร็จในการเจรจาแก้ไขเพิ่มเติมเกี่ยวกับการชำระหนี้หรือเงื่อนไขอื่นตามที่กำหนดในสัญญากู้ยืม

บริษัทฯ ได้เข้าทำสัญญาเงินกู้เพื่อใช้กับดาวเทียมไทยคม 4 (ไอพีสตาร์) และดาวเทียมไทยคม 5
เนื่องจากการจัดส่งดาวเทียมไทยคม 4 (ไอพีสตาร์) ขึ้นสู่วงโคจรและการให้บริการต่าง ๆ
ที่เกี่ยวข้องของดาวเทียมไทยคม 4 (ไอพีสตาร์) ล่าช้าเกินกว่าระยะเวลาที่คาดไว้ บริษัทฯ
จึงกำลังอยู่ในระหว่างขั้นตอนการเจรจาต่อรองกับผู้ให้กู้เกี่ยวกับการเปลี่ยนแปลงกำหนดระยะเวลาการชำระหนี้และข้อสัญญาอื่นภายใต้สัญญากู้ยืมของโครงการ
IPSTAR และดาวเทียมไทยคม 5 โดยบริษัทฯ ได้รับการผ่อนผันจากเจ้าหนี้ให้ บริษัทฯ
เลื่อนกำหนดการชำระหนี้เงินต้นจนกระทั่งถึงวันที่ 13 เมษายน 2550
และให้ชำระเฉพาะดอกเบี้ยเงินกู้ยืมไปจนกว่าจะสามารถตกลงเงื่อนไขในสัญญาได้ถึงระยะเวลาที่ได้มีการแก้ไขหรือจนถึงสิ้นสุดระยะเวลาที่ได้รับการผ่อนผันดังกล่าว
แล้วแต่ระยะเวลาใดจะถึงก่อน บริษัทฯ
อาจไม่ประสบความสำเร็จในการเจรจาต่อรองกับผู้ให้กู้เกี่ยวกับกำหนดระยะเวลาการชำระหนี้และข้อสัญญาอื่นภายใต้สัญญากู้ยืมของโครงการ
IPSTAR และดาวเทียมไทยคม 5 หาก บริษัทฯ ไม่สามารถดำเนินการดังกล่าวได้ บริษัทฯ
ต้องชำระคืนเงินต้นตามจำนวนและระยะเวลาที่กำหนดในสัญญาก่อนที่ บริษัทฯ
จะสามารถรับรู้รายได้ที่เพิ่มขึ้นจากการให้บริการการสื่อสารผ่านดาวเทียมไทยคม 4 (ไอพีสตาร์)
และดาวเทียมไทยคม 5 ซึ่งอาจก่อให้เกิดผลกระทบในทางลบต่อกระแสเงินสด
สภาพคล่องทางการเงิน และ ผลประกอบการของบริษัทฯ

1.4 ความเสี่ยงด้านการบริหารและการจัดการ

1.4.1 ความเสี่ยงจากการสูญเสียผู้บริหาร

เนื่องจากการดำเนินธุรกิจด้านเทคโนโลยีดาวเทียมสื่อสารมีความต้องการบุคลากรที่มีความรู้ความสามารถทางด้านเทคโนโลยีดังกล่าวอย่างลึกซึ้ง
ซึ่งความสามารถทางเทคโนโลยีดังกล่าวเป็นปัจจัยที่นำไปสู่ความสำเร็จส่วนหนึ่งของบริษัทฯ
และปัจจุบันบุคลากรที่มีความรู้และความสามารถทางเทคโนโลยีสื่อสาร
โดยเฉพาะทางด้านสื่อสารดาวเทียมในประเทศมีค่อนข้างจำกัด ดังนั้น
การสูญเสียผู้บริหารระดับสูงอาทิเช่น ผู้บริหารระดับสูงของหน่วยงานวิศวกรรมดาวเทียม
อาจส่งผลเสียต่อการดำเนินงานของบริษัทฯ ได้ ด้วยเหตุนี้ บริษัทฯ
จึงส่งผู้บริหารในทุกระดับไปอบรมและศึกษาดูแลงานด้านต่างประเทศอย่างสม่ำเสมอ
รวมถึงการให้ผลประโยชน์ตอบแทนที่เหมาะสม